
KØBENHAVN 

TRYKT    HOS    J.  H.  SCHULTZ    A/S 
1911 


f 


Til 

Ministeriet  for  Kirke-  og  Undervisningsvæsenet. 

VED  Skrivelse  af  2.  December  f.  A.  anmodede  Ministeriet 
undertegnede  om  at  indtræde  i  et  Udvalg  til  Drøftelse 
og  Undersøgelse  af  det  af  Direktør,  Dr.  phil.  Carl  Jacobsen 
overfor  Konsistorium  som  Patronat  for  Vor  Frue  Kirke  her  i 
Staden  fremsatte  Tilbud  om  at  genoprejse  Frue  Kirkes  Spir 
efter  en  forelagt,  af  Professor  Amberg  udarbejdet  Tegning, 
hvorhos  Ministeriet  bemyndigede  os  til  at  tilkalde  andre,  med 
hvem  vi  maatte  ønske  at  forhandle  om  Sagen,  eller  hvis  sag- 
kyndige Bistand  maatte  anses  for  ønskelig  for  Sagens  fulde 
Oplysning.  Med  Ministeriets  Skrivelse  fulgte  den  hoslagt 
tilbagefølgende  Skrivelse  fra  Konsistorium  af  25.  November 
f.  A.  med  4  Bilag.  Senere  har  Udvalget  dels  fra  Ministeriet 
dels  ude  fra  modtaget  forskellige  Henvendelser  angaaende 
den  samme  Sag,  hvoriblandt  navnlig  forskellige  Adresser  for 
og  imod  Spirets  Opførelse. 

Efter  en  almindelig  Drøftelse  af  Sagen  paa  Grundlag  af 
de  i  Konsistoriums  fornævnte  Skrivelse  af  25.  November  f.  A. 
med  Bilag  fremførte  Punkter  anmodede  Udvalget  de  to  Arki- 
tekter, der  af  Giveren  vare  udsete  til  eventuelt  at  forestaa 
Spirets  Opførelse,  nemlig  Professor  Amberg  og  Arkitekt 
C.  Brummer,  samt  Murmester  Fussing,  der  gennem  sin 
mangeaarige  Virksomhed  som  Vor  Frue  Kirkes  borgerlige 
Værge  har  et  særlig  indgaaende  Kendskab  til  Vor  Frue  Kirke 
som  Bygningsværk,  om  at  komme  til  Stede  i  Udvalget,  hvad 
de  beredvillig  efterkom. 

I  dette  Møde  gjorde  Professor  Amberg  Udvalget  bekendt 
med  sine  Tegninger  til  Spiret  og  bemærkede  bl.  a.,  at  Arbej- 
derne med  dets  Opførelse  sikkert  ikke  i  nogen  Maade  vilde 
virke  hindrende  paa  Kirkens  Benyttelse.  Han  oplyste  derhos, 
at  han  endnu  ikke  havde  haft  Lejlighed  til  at  foretage  en 
nærmere  Undersøgelse  af  Murværket  i  Taarnet  og  Funda- 
menterne, men  at  han  meget  ønskede  at  faa  Lejlighed  til  at 
anstille  en  saadan  Undersøgelse,  der,  selv  om  han  i  øvrigt  var 
overbevist  om,  at  Taarnet  fuldt  ud  var  i  Stand  til  at  bære  det 
paatænkte  Spir,  selvfølgelig  var  en  nødvendig  Forudsætning 
for,  at  man  overhovedet  kunde  tænke  paa  at  gaa  i  Gang  med 
Arbejdet.  Da  derhos  Murmester  Fussing  ytrede  stærk  Tvivl 
om,  at  Taarnet,  som  det  nu  staar,  kunde  bære  Spiret,  fandt 
man  det  nødvendigt  i  Betragtning  af,  at  enhver  videre  Under- 
søgelse og  Overvejelse  af  Sagen  vilde  være  overflødig,  hvis 
Murmester  Fussings  Antagelse  var  rigtig,  straks  at  foranledige 
en  Undersøgelse  af  Taarnet  og  dets  Fundamenter  iværksat,  og 
man  tilskrev  derfor  Ministeriet  om,  at  der  hos  Kirkens  Patro- 
nat  maatte  blive  udvirket  Tilladelse  til  Foretagelsen  af  en 
saadan  Undersøgelse.  Med  Ministeriets  Skrivelse  af  20.  Ja- 
nuar d.  A.  modtog  man  Meddelelse  om,  at  den  ønskede  Under- 
søgelse kunde  foretages  paa  nærmere  angivne  Vilkaar,  og  man 
overdrog  derefter  til  Professor  Nyrop  og  Murmester  Fussing 
at  lede  Undersøgelsen  i  Forbindelse  med  Professor  Amberg. 
Arbejderne  hermed  paabegyndtes  i  Slutningen  af  Januar  Maaned 
og  stod  paa  til  medio  April  d.  A.,  hvorefter  man  fra  Professor 
Nyrop  og  Murmester  Fussing  modtog  den  hosfølgende  Skri- 
velse af  18.  s.  M.,  i  hvilken  der  gøres  nærmere  Rede  for  Re- 
sultatet af  Undersøgelsen. 

Den  2.  Maj  d.  A.  samledes  Udvalget  derefter  paany  med 
Murmester  Fussing  og  gennemgik  Professor  Nyrops  og  Mur- 
mester Fussings  Erklæring,  hvis  Konklusion,  som  det  vil  ses, 
gaar  ud  paa,  at  det  i  Henhold  til  det  ved  Undersøgelserne 
fremkomne  skønnes,  at  Taarnets  Murværk  maa  betragtes  som 
værende  af  en  saadan  Beskaffenhed,  at   det  kan   regnes  for 


fortrinligt  Murværk,  hvis  Alder  snarest  maa  siges  at  have  for- 
øget dets  Styrke,  og  at  det  maa  antages,  at  der  ikke  kan  være 
nogen  Betænkelighed  ved  at  gaa  ud  fra,  at  Fundamentet  frem- 
deles vil  kunne  gøre  Fyldest  under  Forhold,  som  ikke  komme 
til  at  afvige  fra  dem,  der  tidligere  have  bestaaet.  Med  Hensyn 
til  Forstaaelsen  af  dette  sidste  Punkt  bemærkede  Murmester 
Fussing,  at  Meningen  med  denne  Bemærkning,  som  han  særlig 
havde  foranlediget,  var  den,  at  hvis  Forankringen  af  det  paa- 
tænkte Spir  sker  paa  væsentlig  anden  Maade  end  ved  det  i 
sin  Tid  nedskudte  Spir,  og  navnlig  paa  en  Maade,  som  frem- 
kalder Paavirkninger  nedad  —  hvad  der  synes  at  være  Tanken 
i  de  fremlagte  Tegninger  —  vil  Taarnets  Evne  til  at  bære 
Spiret  efter  hans  Formening  svækkes  paa  en  Maade,  som  nok 
kunde  vække  Betænkelighed  ved  Spirets  Genrejsning  paa  Grund 
af  den  Svækkelse  af  Murværket  i  5te  Etage,  der  har  fundet 
Sted  ved  Ombygningen  i  Begyndelsen  af  forrige  Aarhundrede. 
Endvidere  henledede  han  Opmærksomheden  paa,  at  den  i 
Raadhushallen  udstillede  Model  af  Spiret  i  væsentlig  Grad  af- 
viger fra  den  Udvalget  foreliggende  Tegning,  idet  Spiret  er 
gjort  10  Alen  højere  og  Fløjstangen  10  Alen  kortere.  Som 
Følge  heraf  er  Spiret  imidlertid  blevet  sværere  og  stejlere,  og 
dette  vil  bevirke,  at  Forankringen  nede  i  Taarnet  vil  slide 
mere  paa  Murværket. 

Undertegnede  Nyrop  tiltraadte  den  af  Fussing  forfattede 
Ordlyd  i  vor  fælles  Skrivelse  af  18.  April  d.  A.  om,  at  Funda- 
mentet skønnes  fremdeles  at  ville  kunne  gøre  Fyldest  under 
Forhold,  som  ikke  komme  til  at  afvige  fra  dem,  der  tidligere 
have  bestaaet.  Jeg  har  hermed  ment,  at  det  kan  bære  et  Spir 
som  det  gamle.  Der  er  nu  kun  at  afvente,  om  de  egentlige 
Konstruktionstegninger  og  de  dertil  nødvendigt  knyttede  stati- 
ske Beregninger  vil  bekræfte  vort  Skøn  eller  ej.  Fussings 
mundtlig  fremsatte  Betænkeligheder,  som  udførligt  ere  gen- 
givne her,  forekomme  mig  overdrevne,  saaledes  at  man  let 
glemmer,  at  Fussing  trods  sin  før  Undersøgelsen  udtalte  stærke 
Tvivl    om    Taarnets   Stabilitet   efter    de    indgaaende   Under- 


søgelser  udtaler,  at  Taarnets  Murværk  er  fortrinligt.  Naar  han 
antager,  at  den  ny  Spirkonstruktion  vil  søge  sit  Fodfæste  læn- 
gere nede  i  Taarnet,  og  frygter,  at  den  derved  kommer  til  at 
slide  mere  paa  Murværket,  saa  skal  jeg  intet  skønne  herom; 
men  det  forekommer  mig,  at  en  saadan  Konstruktionsmaade 
i  alle  Tilfælde  maa  aflaste  den  5te  Etage  og  formindske  Paa- 
virkningen  paa  dette  Sted. 

Murmester  Fussing  fremhævede  fremdeles,  at  det  vilde 
blive  nødvendigt  at  nedtage  Taarnuret  under  en  eventuel  Opfø- 
relse af  Spiret,  og  at  man  derfor  maatte  være  opmærksom 
paa,  hvorledes  Omkostningerne  herved  saavel  som  ved  Urets 
Opbevaring  og  Genanbringelse  skulde  udredes,  ligesom  han 
endnu  gjorde  opmærksom  paa,  at  det,  hvis  Spiret  opføres,  vil 
blive  nødvendigt  at  ombygge  Vægtergangen  og  foretage  om- 
fattende Restaureringsarbejder  omkring  Portene  i  Taarnets  femte 
Etage,  hvilket  eventuelt  vilde  medføre,  at  hele  Taarnet  —  eller 
i  hvert  Fald  en  Del  af  det  —  maa  forsynes  med  nyt  Puds.  Man 
maatte  altsaa  være  forberedt  paa,  at  der  ogsaa  her  vilde  blive 
meget  store  Omkostninger  at  udrede.  Han  vilde  derhos  finde, 
at  man,  da  det  vilde  blive  nødvendigt  at  opføre  meget  store 
Stilladser  til  Opbringning  af  Materialier  m.  m.,  burde  forlange 
af  Spirets  Arkitekter,  at  de  gjorde  nærmere  Rede  for,  hvor- 
ledes disse  Stilladser  kunde  opføres  uden  Gene  for  Kirkens 
Benyttelse  og  Færdselen  paa  Frue  Plads.  Udvalget  skal  med 
Hensyn  hertil  bemærke,  at  det  Stillads,  der  bliver  nødvendigt 
i  Anledning  af  Murarbejdet  ved  Taarnets  øverste  Del,  Spirets 
Rejsning  og  dets  Dækning  med  Kobber,  ganske  vist  vil  faa  en 
større  Udstrækning  end  nødvendigt  for  selve  Arbejdets  Skyld. 
Foruden  Afdækning  og  Beskyttelse  af  Forhallen  med  Gavl- 
gruppen og  de  to  Broncestatuer  af  Moses  og  David  maa  der 
nemlig  ved  Stilladsernes  Bygning  træffes  Forholdsregler,  der 
tillade  Kirkens  sædvanlige  Brug  til  Gudstjenester  m.  v.,  lige- 
som Adgangen  til  Stilladserne  og  til  Udførelsen  af  Arbejderne 
paa  disse  maa  indrettes  saaledes,  at  det  ikke  bliver  nødvendigt 
for  Arbejderne   at   faa  Adgang  til  Kirken  eller  dennes  Forhal. 


Alt  dette  vil  dog  formentlig  let  kunne  ordnes,  ligesom  Ind- 
gangene til  Kirken  ville  kunne  sikres  saaledes,  at  der  ingen 
Fare  bliver  for  de  Mennesker,  som  færdes  der. 

Hvad  iøvrigt  Spørgsmaalet  om  Taarnets  Bæreevne  angaar, 
vil  Udvalget  finde  det  nødvendigt,  at  dette  Spørgsmaal  gøres 
til  Genstand  for  en  statisk  Undersøgelse  ved  sagkyndige, 
hvem  det  fornødne  Materiale  maatte  forelægges  af  Spirets 
Arkitekt.  Da  imidlertid  en  saadan  Undersøgelse  vil  være 
baade  omstændelig  og  kostbar,  har  man  ment,  at  den,  ligesom 
den  nærmere  Redegørelse  for  Stilladset,  burde  udskydes,  til 
det  var  endelig  afgjort,  om  Gaven  vilde  blive  modtaget.  Man 
var  enig  om  at  foreslaa,  at  den  nævnte  Undersøgelse  even- 
tuelt overdrages  til  Professor  i  Bygningsstatik  og  Jernkon- 
struktioner ved  den  polytekniske  Læreanstalt  Ostenfeld.  End- 
videre vil  det  være  fornødent,  at  der  føres  sagkyndigt  Tilsyn 
og  Kontrol  med  Arbejderne  ved  Spirets  Opførelse,  og  man 
foreslaar,  at  dette  Tilsyn,  der  tillige  ved  forefaldende  Lejlig- 
heder kunde  forhandle  med  Giveren,  henlægges  til  en 
Komité,  hvortil  et  Medlem  vælges  af  Giveren,  et  Medlem  af 
Vor  Frue  Kirkes  Inspektion  og  et  Medlem  af  Konsistorium. 
Endvidere  burde  formendig  Ministeriet  vælge  en  Formand  for 
Komiteen. 

Med  Hensyn  til  Spørgsmaalet  om,  hvilken  Sikkerhed  der 
burde  forlanges  for  Arbejdets  Fuldførelse  og  de  dertil  nød- 
vendige Pengemidlers  Tilstedeværelse,  fandt  man,  at  der  i 
Modsætning  til,  hvad  der  i  sin  Tid  skete  ved  Opførelsen  af 
Nikolaj  Spir,  jfr.  den  vedlagte  Skrivelse  fra  Stadsarkitekten  af 
3L  December  f.  A.  med  3  Bilag,  maatte  stilles  reel  Sikkerhed, 
og  at  der,  hvis  Ministeriet  besluttede  sig  til  at  meddele  Sam- 
tykke til  Spirets  Opførelse,  forinden  det  endelige  Samtykke 
meddeltes,  af  Ministeriet  maatte  indhentes  en  Erklæring  fra 
Giveren  om,  hvorledes  han  tænkte  at  ordne  dette  Forhold. 

Med  Hensyn  til  Udgifterne  til  Spirets  Brandforsikring,  Ved- 
ligeholdelse m.  m.,  for  hvilke  der  jo  maa  gøres  Udvej  paa 
anden  Maade,   hvis  ikke   Giveren  gennem   den  Kapital,   han 

skænker  til  Formaalets  Fremme,  sikrer  de  fornødne  Midler 
ogsaa  hertil,  har  allerede  Konsistorium  overfor  Giveren  stærkt 
fremhævet,  at  Vor  Frue  Kirke  er  ganske  blottet  for  Midler  til 
at  bestride  de  med  det  mægtige  Spir  følgende  Udgifter  til  Ved- 
ligeholdelse m.  V.,  saa  at  det  er  en  nødvendig  Forudsætning 
for  Gavens  Modtagelse,  at  det  lykkes  at  formaa  Stat  eller 
Kommune  til  at  paatage  sig  alle  saadanne  Udgifter.  Under- 
tegnede Damkier  og  Paulli  maa  tillige  fremhæve,  at  det  heller 
ikke  vil  være  muligt  at  lægge  disse  Udgifter  over  paa  den 
københavnske  Kirkeligning.  Selv  om  det  maatte  lykkes  at 
opnaa  en  endelig  Ordning  af  Ligningen  af  Kirkernes  Udgifter 
til  Vedligeholdelse  og  Drift  under  Eet  over  hele  Staden  —  den 
nugældende  Lov  herom  af  28.  Februar  1908  gælder  kun  ind- 
til den  31.  Marts  1913  —  ere  de  Midler,  der  indkomme  ad 
denne  Vej,  i  Forvejen  saa  stærkt  beslaglagte,  at  det  paa  ingen 
Maade  vil  kunne  lade  sig  gøre  yderligere  at  bebyrde  de  gen- 
nem Ligningen  indkommende  Midler  med  disse  betydelige 
Udgifter.  Og  skulde  det  Tilfælde  indtræffe,  at  man  ikke  op- 
naaede  en  Fornyelse  af  den  gældende  midlertidige  Lov,  vilde 
Følgen  heraf  blive,  at  Udgifterne  ved  Spirets  Vedligeholdelse 
maatte  lignes  alene  paa  Vor  Frue  Sogns  Beboere,  hvad  vi 
vilde  finde  ganske  urimeligt.  Heller  ikke  kunne  vi  —  og 
heri  er  undertegnede  Mackeprang  enig  med  de  to  fornævnte 
Medlemmer  —  anse  det  for  at  være  berettiget,  at  henvende 
sig  til  Staten  om  Bidrag  hertil.  Det  maatte  derimod  blive 
Kommunens  Sag  at  udrede  disse  Udgifter,  hvilket  er  saa 
meget  mere  naturligt,  som  Hovedtanken  med  Spirets  Opførelse 
er  at  tilføre  Hovedstaden  en  Forskønnelse  eller  —  som  det 
almindelig  hedder  —  „at  forskønne  Byens  Silhuet". 

Undertegnede  Dybdal  og  Nyrop  have  ikke  kunnet  tiltræde 
denne  Opfattelse.  Da  Spirets  Bestemmelse  er  at  gøre  Kirken 
skønnere  og  anseeligere,  mene  vi,  at  Kirken  bør  bære  de 
nævnte  Udgifter,  uden  at  vi  iøvrigt  finde  Anledning  til  at 
komme  ind  paa  Spørgsmaalet,  hvorledes  Udgifterne  til  Ved- 
ligeholdelsen  af  Landets  monumentale  Hovedkirker  —  her 

Byen  og  udenfor  denne  —  rettest  bør  afholdes,  naar  Kirkens 
egne  Midler  ikke  ere  tilstrækkelige  hertil. 

Til  Oplysning  om,  hvad  den  aarlige  Vedligeholdelse  af  Spiret 
og  Fornyelse  hvert  80.  Aar  af  Kobbertækningen  kan  anslaas 
til,  har  Udvalget  indhentet  de  vedlagte  Oplysninger  om  den 
Vedligeholdelsesprocent,  man  i  Almindelighed  regner  med  ved 
Kommunens  Bygninger.  I  Henhold  hertil  vil  den  aarlige  Ud- 
gift til  Spirets  Vedligeholdelse  kunne  sættes  til  1,05  pCt.  af 
den  eventuelle  Assurancesum  for  Spiret,  foruden  at  den  Kapital, 
der  maatte  kræves  til  at  sikre  Kobbertagets  Fornyelse  hvert 
80.  Aar,  maa  sættes  til  mindst  \l.22  af,  hvad  Omkostningerne 
ved  Kobbertækningen  fra  første  Færd  andrage. 

Angaaende  Forholdet  med  Hensyn  til  Taarnets  Rengøring 
og  Tilsynet  med  det  skal  man  henvise  til  det  vedlagte  Uddrag 
af  Instruks  for  Ringeren  ved  Kirken.  Den  forøgede  Udgift  ved 
Rengøring  af  og  Tilsynet  med  Spiret  vil  formentlig  være  saa 
ringe,  at  den  uden  Betænkelighed  vil  kunne  paalægges  Kirken. 
Hvis  der  indføres  takstmæssig  Betaling  for  Adgang  til  Spiret, 
bør  denne  komme  Spiret  og  Kirken  tilgode. 

Efter  saaledes  at  have  udtalt  os  om,  hvad  der  efter  Ud- 
valgets Mening  bør  bringes  i  Orden,  forinden  Gaven  eventuelt 
modtages,  skulle  vi  endnu  fremsætte  vor  Anskuelse  om 
det  principielle  Spørgsmaal  angaaende,  hvorvidt  Gaven  bør 
modtages. 

Samtlige  Udvalgets  Medlemmer  ere  selvfølgelig  i  lige  Grad 
enige  i  at  paaskønne  den  Offervillighed,  der  har  givet  sig  til- 
kende i  det  foreliggende  Tilbud  som  ved  saa  mange  tidligere 
Lejligheder,  ligesom  hele  Udvalget  ogsaa  anerkender,  at  hvor 
en  saadan  Offervillighed  viser  sig,  bør  man  fra  den  anden 
Side  strække  sig  saa  vidt  som  muligt  for  at  imødekomme 
Giveren  og  vise  sin  Taknemlighed  overfor  ham. 

Et  Flertal  indenfor  Udvalget  (Damkier,  Mackeprang, 
PauUi)  har  dog  ikke  ment  at  kunne  anbefale,  at  Gaven  i  nær- 
værende Tilfælde  modtages. 

Til  Motivering  heraf  maa  det  være  os  tilladt  først  at  bringe 
i  Erindring,  at  et  ganske  lignende  Spørgsmaal  for  faa  Aar 
siden  har  foreligget  til  Afgørelse  indenfor  Københavns  Kom- 
munalbestyrelse, nemlig  Spørgsmaalet  om  Modtagelsen  af  den 
samme  Givers  Tilbud  om  Opførelsen  af  Spiret  paa  Nikolaj 
Taarn,  idet  der  baade  fra  den  Modtagelse,  som  dette  Tilbud 
den  Gang  fik  i  Magistrat  og  Borgerrepræsentation,  og  fra  den 
Behandling,  det  underkastedes  i  Borgerrepræsentationen,  er 
Punkter  at  fremdrage,  som  efter  vor  Mening  kunne  være  be- 
lærende for  den  Afgørelse,  som  nu  vil  være  at  træffe.  Uagtet 
Tilbudet  den  Gang  forelaa  ved  en  anbefalende  Skrivelse  fra 
Kunstakademiet  af  22.  Januar  1907,  indstilledes  dets  Modtagelse 
dog  kun  af  et  Flertal  indenfor  den  samlede  Magistrat  af  5 
Stemmer  imod  4  i  en  Skrivelse  af  5.  Marts  s.  A.  til  Borger- 
repræsentationen, hvor  Sagen  efter  en  første  Behandling  den 
8.  April  s.  A.  henvistes  til  Udvalg.  Først  den  16.  Marts  1908 
forelaa  dette  Udvalgs  Betænkning  paany  til  Behandling  i  Borger- 
repræsentationen. Udvalget  havde  deh  sig  i  et  Flertal  (paa  4 
Medlemmer),  der  indstillede  Gavetilbudet  til  Modtagelse,  og  et 
Mindretal  paa  3  Medlemmer,  der  udtalte  sig  imod  Modtagelsen. 
Dette  Mindretals  Forslag  om,  at  Kommunen  med  Tak  for  den 
tiltænkte  Gave  skulde  afslaa  at  modtage  den,  forkastedes  inden- 
for Borgerrepræsentationen  med  18  Stemmer  imod  17. 

Allerede  den  stærke  Deling  af  Stemmerne  for  og  imod 
Nikolaj  Spirs  Opførelse,  som  forelaa  saavel  indenfor  den  sam- 
lede Magistrat  som  indenfor  det  nedsatte  Udvalg  og  indenfor 
Borgerrepræsentationen  selv,  maner  til  Forsigtighed,  naar  der 
nu  er  Spørgsmaal  om  Modtagelsen  af  en  ganske  lignende  Gave, 
og  Betænkelighederne  vokse,  naar  man  ser  paa  de  Argu- 
menter for  og  imod,  som  fremdroges  under  Sagens  Behand- 
ling. Det  vilde  føre  for  vidt  her  paany  at  fremdrage  alle  disse 
Argumenter  og  prøve  dem  paa  det  Spørgsmaal,  som  nu  fore- 
ligger til  Afgørelse.  Idet  vi  derfor  i  saa  Henseende  ind- 
skrænke os  til  at  henvise  til  de  trykte  Forhandlinger,  hvoraf  et 
Eksemplar  vedlægges,  kunne  vi  dog  ikke  undlade  udtrykkelig 

at  henlede  Opmærksomheden  paa  et  Par  Udtalelser,  som  di- 
rekte berøre  Spørgsmaalet  om  Frue  Kirkes  Taarn  og  Opfø- 
relsen af  et  Spir  paa  det. 

„Det  er"  —  hedder  det  i  Borgerrepræsentations-Udvalgets 
Mindretals  Betænkning  om  Spiret  paa  Nikolaj  Taarn  (Nr.  33 
Side  24o5)  —  „Skønheden  ved  Spiret,  det  æstetiske  Moment, 
„Forbedringen  af  Byens  Silhuet",  der  skal  bære  det  frem. 
Hvis  Spiret  ikke  tog  noget  bort,  som  var  værd  at  holde  paa 
(udhævet  i  Betænkningen),  kunde  de  anførte  Betragtninger 
have  Gyldighed.  Men  endnu  er  det  ikke  fra  nogen  Side  paa- 
staaet,  at  Nikolaj  Taarn,  som  det  staar,  virker  uskønt  i  Byens 
Fysiognomi  eller  Silhuet.  Sammen  med  de  to  andre  kullede 
Taarne,  Frue  Kirkes  Taarn  og  Rundetaarn,  staar  Nikolaj  Taarn 
som  noget  af  det  mest  karakteristiske  for  Københavns  Ud- 
seende, og  hver  enkelt  af  dem  har  sin  ejendommelige  Hi- 
storie, nøje  knyttet  til  de  Begivenheder,  der  i  Tidens  Løb  har 
givet  Byen  dens  Præg". 

Som  direkte  Svar  paa  denne  Udtalelse  af  Mindretallet 
udtalte  Flertallets  Ordfører  (senere  afdøde  Arkitekt  Eugen 
Jørgensen)  sig  under  Forhandlingerne  i  Salen  saaledes  (samme- 
steds Side  2413):  „Dette  kunde  være  meget  sandt.  Der  kunde 
selvfølgelig  aldrig  være  Tale  om  at  forandre  Frue  Kirketaarn 
og  Rundetaarn.  At  sætte  Spir  paa  Rundetaarn  vilde  —  det 
kunde  enhver  sige  sig  selv  —  være  ganske  absurd,  og  heller 
ikke  paa  Frue  Kirketaarn,  som  det  nu  staar  genopført  efter 
Bombardementet,  i  Datidens  klassicerende  Stil,  kan  der  an- 
bringes Spir." 

Det  var  altsaa  den  Mening,  som  den  daværende  Ordfører 
for  dem,  der  ønskede  Spiret  paa  Nikolaj  Taarn,  hyldede,  at 
paa  Frue  Kirketaarn  kan  der  ikke  anbringes  Spir!  Og  det 
var  med  Tilbagevisningen  af  denne  Tanke  som  umulig,  at  han 
søgte  at  afvæbne  Mindretallets  Frygt  for,  at  man  skulde  fjerne 
„noget  af  det  mest  karakteristiske  for  Københavns  Udseende". 
Havde  han  kunnet  ane,  at  der  saa  hurtigt  efter  skulde  frem- 
komme et  Tilbud  om  Opførelse  af  et  Spir   paa  Frue  Taarn, 

havde  hans  Stilling  til  Sagen  sikkert  været  en  helt  anden;  i 
hvert  Fald  ser  man,  at  han  vilde  have  været  en  bestemt  Mod- 
stander af  et  Spir  paa  Frue  Kirketaarn. 

Der  er  utvivlsomt  dem,  der  ville  mene,  at  man  kan  til- 
bagevise Modstanden  imod  Frue  Spirs  Opførelse  ved  at  hen- 
vise til  den  Tilfredshed,  der  i  alt  Fald  fra  mange  Sider  nu  er 
med  Nikolaj  Spir,  idet  man  heri  vil  se  et  Vidnesbyrd  om,  at 
Modstanderne  imod  Spiret  ikke  have  haft  Ret  i  deres  Mod- 
stand. Dette  forekommer  os  dog  ikke  at  have  stort  Værd 
som  Argument  for  Frue  Spirs  Opførelse.  Ganske  bortset  fra, 
at  det  paatænkte  Frue  Spir  efter  manges  Mening  rent  æstetisk 
ikke  kan  maale  sig  med  Nikolaj,  staar  jo  for  dennes  Vedkom- 
mende endnu  det  gamle  Taarn,  som  en  Gang  tidligere  har  baa- 
ret  det  samme  Spir,  og  desuden  er  der  jo  ikke  det  mindste  i 
Vejen  for,  at  man  samtidig  med,  at  man  glæder  sig  over  det 
nyes  Skønhed,  kan  beklage  Tabet  af  det  karakteristiske  gamle, 
og  navnlig  vil  denne  Beklagelse  kunne  tænkes  at  ville  vokse, 
hvis  yderligere  Tab  i  samme  Retning  skulde  følge  efter  ved 
Fjernelsen  af  den  karakteristiske  Afslutning  paa  Frue  Kirke- 
taarn, hvorfra  Korset  nu  lyser  vidt  over  Byen,  og  ved  dets 
Afløsning  med  et  barokt  Spir,  hvoraf  vor  By  i  Forvejen  har 
flere  og  snart  yderligere  vil  faa  endnu  ét,  nemlig  det  mægtige 
Spir  paa  Christiansborg.  Selv  om  det  nye  Spir  —  hvad 
der  jo  er  Tanken  —  vilde  komme  til  at  overfløje  alle  disse, 
vilde  det  dog  kun  komme  til  at  staa  som  et  blandt  flere,  og 
et  enkelt  af  disse  —  St.  Petri  smukke  slanke  Kirkespir  — 
vilde  endog  utvivlsomt  komme  til  at  lide  føleligt  under  Tryk- 
ket fra  dets  mægtige  Nabo  og  ved  fra  sine  Steder  set  at 
komme  til  at  staa  over  Eet  med  denne.  .  Og  selv  om  der  vel 
ogsaa  vilde  kunne  gives  det  nye  Spir  et  Kors  som  Afslutning, 
vilde  dette  dog  paa  Grund  af  den  Højde,  hvori  det  vilde  blive 
anbragt,  væsentlig  kun  komme  til  at  virke  som  en  Vejrhane, 
medens  Korset  paa  Frue  Taarn,  som  det  nu  er  anbragt,  frem- 
træder som  en  selvstændig  Prydelse  og  med  Rette  kan  siges 
at  virke  symbolsk  over  Landets  og  Byens  Hovedkirke.    Vi 

kunne  derfor  ikke  paa  nogen  Maade  tillægge  den  megen  Tale 
om,  at  Byens  „Silhuet"  vilde  vinde  ved  det  nye  Spirs  An- 
bringelse, nogen  Betydning.  Hvad  der  vilde  vindes  paa  den 
ene  Led,  vilde  i  hvert  Fald  tabes  paa  den  anden,  og  vi  driste 
os  til  at  sige,  at  selv  om  det  kun  maatte  være  et  Mindretal, 
der  vilde  beklage  Tabet  —  og  herpaa  ere  vi  ingenlunde  sikre, 
og  i  hvert  Fald  er  undertegnede  Paulli  i  Henhold  til  bestemte 
Udtalelser,  som  fra  mange  Sider  ere  fremførte  for  mig,  me- 
dens jeg  ingen  Udtalelser  har  hørt  i  modsat  Retning,  forvisset 
om,  at  Tabet  vilde  føles  af  Størsteparten  af  selve  Vor  Frue 
Menighed  —  har  dette  Mindretal  Krav  paa,  at  der  tages  Hen- 
syn til  dets  Følelser  fremfor  til  Flertallets.  Der  er  her  en 
Pietetsfølelse,  som  vel  fortjener  at  beskyttes. 

Men  i  hvert  Fald  er  der  et  Hensyn,  som  bør  tages,  og 
som  ikke  kan  vurderes  højt  nok,  nemlig  til  selve  den  Byg- 
ning, hvorpaa  Spiret  agtes  anbragt,  og  —  omend,  vi  indrømmer 
det,  først  i  anden  Række  —  til  denne  Bygnings  Mester. 

Naar  vi  skulle  udtale  os  om  denne  Side  af  Sagen,  veed 
vi  ikke  bedre  end  til  en  Begyndelse  at  henvise  til  den  Skri- 
velse af  1.  November  1910,  hvori  den  kongelige  Bygnings- 
inspektør, Arkitekt  Martin  Borch,  paa  Anmodning  fra  Konsi- 
storium udtaler  sig  om,  hvorvidt  han  finder  at  burde  tilraade 
Universitetet  at  modtage  den  tilbudte  Gave.  Det  hedder  i 
Begyndelsen  af  denne  Skrivelse  saaledes: 

»Man  staar  her  overfor  et  overmaade  vanskeligt  Spørgs- 
maal,  idet  der  kan  anføres  mange  og  vægtige  Grunde  for 
ikke  at  modtage  denne  Gave,  der  ikke  harmonerer  med 
Kirkens  Stil.  Hvis  Tilbudet  var  gaaet  ud  paa  at  bekoste 
en  Forskønnelse  af  Kirkens  Ydre  i  Overensstemmelse  med 
den  af  Bygmesteren  ansiaaede  Stilretning,  muligt  med 
Videreførelse  af  dennes  oprindelige  Udkast  til  Taarnets 
Afslutning,  vilde  sikkert  alle  med  Glæde  have  kunnet  slutte 
sig  til  Sagen,  og  man  vilde  have  været  Giveren  endnu 
mere  taknemlig  herfor  end  for  det  foreliggende  storslaaede 
Tilbud.     Men   herom   er  der  jo  desværre  ikke  Tale.     Man 

staar  overfor  et  enten-eller,  et  Spir  eller  ingen  Ting.  Trods 
det  at  Spiret  i  mine  Øjne  ii<ke  er  dadelfrit,  idet  dets 
Slankhed  forekommer  mig  at  overskride  Skønhedsgrænsen 
og  at  gøre  et  noget  hasarderet  Indtryk  (medens  Spirhøjden 
for  Nikolajs  Vedkommende  er  A^|^  x  Taarnbredden  og  1 
Gang  Taarnhøjden,  er  det  tilsvarende  Forhold  for  Frue 
Spir  6\g  og  1%),  er  der  dog  ingen  Tvivl  om,  at  det  vil 
virke  overmaade  pompøst  i  Byens  Silhuet.  Dette  i  For- 
ening med  den  Betragtning,  at  Disharmonien  mellem  det 
rige  Spir  og  Kirkens  nøgne  Fagader  vil  være  saa  skrigende, 
at  man  før  eller  senere  maa  foretage  en  Udsmykning  af 
Kirkens  Ydre,  har  bevirket,  at  jeg  trods  mange  Tvivl  og 
Betænkeligheder  dog  sluttelig  er  kommet  til  det  Resultat, 
at  man  kan  forsvare  at  modtage  den  tilbudte  Gave. 

Kommer  Spiret  til  Udførelse,  maa  man  være  klar  over, 
at  Stilretningen  i  dette  maa  blive  bestemmende  for  Kirkens 
fremtidige  Fagadeudsmykning,  og  at  der  mellem  denne  og 
den  græske  Portal  vil  blive  en  uhjælpelig  Disharmoni, 
men  Byen  vinder  utvivlsomt  en  Skønhedsværdi  af  Rang 
ved  Spirbygningen,  og  der  er  Grund  til  at  haabe,  at  det 
her  vil  gaa  som  ved  Nikolaj  Spir,  at  man  sluttelig  vil 
betragte  det  opnaaede  som  en  saa  stor  Vinding,  at  det  gør 
de  bragte  Ofre  berettigede.« 

Altsaa:  Bygningsinspektøren  er  spurgt  om,  hvorvidt  han 
mener  at  burde  tilraade  at  modtage  Gavetilbuddet,  men  naar 
i  sit  Svar  herpaa  ikke  længere  end  til  at  finde  det  forsvarligt 
at  modtage  det,  medens  han  anfører  mange  og  vægtige  Grunde 
for  ikke  at  modtage  det.  Kirkebygningen  selv,  mener  Byg- 
ningsinspektøren, er  der  ingen  Tvivl  om  vil  lide  ved  Spirets 
Anbringelse,  og  kun  „Byens  Silhuet"  vil  vinde  derved,  og 
Forsvaret  for  Spirets  Anbringelse  finder  han  kun  i  Forvisnin- 
gen om,  at  man,  hvis  Spiret  opføres,  før  eller  senere  maa  — 
hvilket  altsaa  vil  sige:  vil  se  sig  nødsaget  til  at  —  foretage  en 
Udsmykning  af  Kirkens  Ydre,  en  Udsmykning,  som  endda 
altid  vil  komme  til  at  staa  i  „uhjælpelig  Disharmoni"  med  den 
græske  Portal  —  og  i  Haabet  om,  at  man  „sluttelig"  vil  for- 
sone sig  med  de  bragte  Ofre. 

I  Sandhed,  som  Forsvar  for  Spirets  Anbringelse  forekom- 
mer disse  Argumenter  os  ringe  nok,  endsige  da  som  Udtryk 
for  at  tilraade  Gavens  Modtagelse. 

Hvad  Byens  Silhuet  angaar,  have  vi  allerede  udtalt  os 
foran  og  skulle  her  kun  gentage,  at  netop  den  Variation  i 
Billedet,  som  det  nuværende  Taarn  af  en  forholdsvis  dog  ret 
betydelig  Højde  og  med  den  ejendommelige  Afslutning  i  det 
mægtige  forgyldte  Kors  paa  det  irrede  Tag  giver,  forekommer 
os  at  være  langt  mere  karakterisk  end  Tilføjelsen  af  et  nyt 
barokt  Spir  til  de  mange.  Hovedstaden  har  i  Forvejen,  vil 
blive.  Og  hvad  de  andre  Forsvarsargumenter  angaar,  som 
Bygningsinspektøren  anfører,  hvem  vil  da  borge  for,  at  den 
Fa^adeudsmykning,  som  han  herefter  vilde  finde  nødvendig, 
nogensinde  kommer  til  Udførelse,  og  hvem  vil  overhovedet  finde 
en  saadan  Udsmykning  forsvarlig,  naar  den  kun  kan  ske  paa 
Bekostning  af  Kirkens  græske  Portal,  hvis  stemningsfulde 
Skønhed  dog  sikkert  erkendes  af  enhver?  Og  hvis  Bygnings- 
inspektørens Haab  om,  at  man  sluttelig  —  det  er  altsaa,  naar 
Spiret  er  opført  og  Fa9adeudsmykningen  har  fundet  Sted  — 
vil  forsone  sig  med  de  Ofre,  som  Spirets  Anbringelse  vil 
medføre,  nu  ikke  gaar  i  Opfyldelse?  Man  vil  da  sikkert  ikke 
gaa  til  Spirets  Nedbrydelse  og  Anbringelse  af  Korset  igen  i 
Stedet  for,  hvorimod  man  med  Rette  vil  kunne  bebrejde  vor 
Tid,  at  den  er  gaaet  for  vidt  i  sin  Iver  for  at  forsyne  Byen 
med  „skønne  Taarne"  —  saa  vidt,  at  vi  endog  ikke  har  undset 
os  for  at  ødelægge  et  for  sin  Tid  og  for  sin  Mester  karakteristisk 
Bygningsværk. 

Hvor  ødelæggende  for  Bygningen  Spirets  Anbringelse  vil 
virke,  vil  ses  af  det  vedlagte  Fotografi  (se  efterstaaende  Re- 
produktion, Side  16),  paa  hvilket  Frue  Kirke  med  det  paa- 
tænkte Spir  er  anbragt  i  Midten  med  Ulms  Domkirke  paa  den 
ene  Side  og  Antwerpens  Domkirke  paa  den  anden  Side  (alle 
i  samme  Maalestok).  Medens  Taarn  og  Spir  paa  de  to  frem- 
mede Domkirker  udgøre  en  naturlig  Enhed  med  selve  Byg- 
ningerne   og   saa   at   sige  vokse   ud    af   disse,   knuges   Frue 

Kirkes  Bygning  af  sit  Spir  og  bliver  til  intet  under  Trykket  af 
det.  Ved  Anbringelse  af  Spir  paa  den  nuværende  Frue 
Kirke  vil  der  aldrig  kunne  tilvejebringes  et  saadant  Helheds- 
indtryk, som  de  to  andre  her  anførte  Bygninger  bibringe 
Beskueren,  og  i  Stedet  for  at  forøge  Kirkebygningens  Høj- 
hed og  Anseelse  vil  Spiret  tvertimod  bidrage  til  at  gøre  den 
fattigere  ved  at  betage  den  det  karakteristiske,  der  nu  er  ved 
den,  nemlig  dens  massive  Enkelthed. 

Det  er  ingenlunde  vor  Mening  at  ville  bestride  Berettigel- 
sen af  enhver  ny  Tilføjelse  til  en  ældre  Bygning,  selv  om  den 
vilde  komme  i  Strid  med  den  ældre  Bygnings  Stil.  For  det 
første  maa  Nyttehensyn  her  kunne  gøre  sig  gældende;  men 
herom  er  der  jo  her  aldeles  ikke  Tale.  Ejheller  nødvendig- 
gør Taarnets  eller  Kirkens  nuværende  Tilstand  nogen  Om- 
bygning eller  lignende,  med  hvilken  Spirets  Opførelse  kunde 
sættes  i  naturlig  Forbindelse.  Som  Bygningsinspektøren  og- 
saa  siger  i  sin  ovenfor  citerede  Skrivelse:  „Kirken  som  saa- 
dan  kan  ikke  have  nogen  Interesse  af  at  faa  Spiret  anbragt." 
Men  naar  dette  ikke  er  Tilfældet,  men  Opførelsen  sker  af 
andre  Hensyn  —  som  in  casu  for  at  pryde  Byen  —  maa  det 
dog  i  det  mindste  kræves,  at  der  tages  det  Hensyn  til  Byg- 
ningen, at  denne  ikke  samtidig  lider  derunder  som  Bygnings- 
værk betragtet,  hvad  jo  imidlertid  i  høj  Grad  vilde  ske  her. 
Og  vi  kende  intet  Tilfælde,  hvor  saaledes  som  her  Tilbyg- 
ningen tilhører  en  Stilart,  der  kunsthistorisk  set  er  ældre  end 
den  Bygning,  hvortil  den  knyttes.  Thi  det  kan  ikke  noksom 
betones,  at  selv  om  Frue  Kirkes  Mure  gemme  Rester  af  den 
i  1807  ødelagte  Kirke,  er  Kirken  dog  et  selvstændigt  Bygnings- 
værk, der  intet  har  med  sin  Forgænger  at  skaffe,  saa  vist  som 
det  ikke  er  Murstenene,  der  gør  en  Bygning  til  et  Kunstværk. 
Det  historiske  Moment,  der  skulde  tale  for  Spirets  Genrejs- 
ning, kunne  vi  derfor  saa  lidt  faa  Øje  for,  at  vi  tvertimod 
maa  mene,  at  der  ved  Spirets  Rejsning  paa  det  nuværende 
Taarn,   der  maa  ses  i  Forbindelse  med  Kirkebygningen,   som 

den  nu  er,  vil  ske  et  Brud  med  den  historiske  Udvikling*), 
hvad  enten  Spiret  opføres,  som  af  Giveren  tilbudt,  i  fuld  Over- 
ensstemmelse med  Lerches  gamle  Spir  eller  med  Ændringer, 
saaledes  som  Mindretallet  antyder  Muligheden  af. 

Som  Frue  Kirke  nu  staar,  virker  den  i  al  sin  Simpelhed 
som  en  helstøbt  Bygning,  som  det  vilde  være  urigtigt  og  pie- 
tetsløst at  pynte  paa  enten  ved  Fa9adeudsmykning  eller  ved 
Anbringelse  af  Spir  eller  ved  begge  Dele,  og  sammen  med 
Universitetet  og  Metropolitanskolen  danner  den  et  Gadebillede, 
som,  trods  sin  noget  tørre  Nøgternhed,  dog  har  vundet  mange 
Hjerter.  At  ikke  mindst  den  unge  Slægt  har  Forstaaelsen 
heraf  saa  vel  som  af  det  Hensyn,  der  skyldes  Kirkens  Byg- 
mester, derom  vidner  den  Adresse  imod  Spirets  Opførelse, 
som  er  indgivet  til  Ministeriet  af  en  Del  yngre  Arkitekter, 
saa  vel  som  den  Udstilling  af  C.  F.  Hansens  Arbejder,  der  i 
Vinter  var  arrangeret,  se  den  vedlagte  Redegørelse  for  denne 
Udstilling  af  Carl  Petersen,  ligesom  der  jo  ogsaa  fra  andre, 
saa  vel  yngre  som  ældre,  for  en  stor  Del  endog  paa  dette 
Omraade  særlig  sagkyndige  Mænd  er  sket  Henvendelser  til 
Ministeriet  i  samme  Retning  eller  er  offentliggjort  Artikler  og 
Afhandlinger  imod  Spirets  Opførelse,  som  vise,  at  det  ingen- 
lunde er  alle  kunstforstandige,  der  have  sluttet  sig  til  Tanken 


*)  Til   Oplysning    om    Bygningens   Historie   skal  vi  anføre  følgende 
Enkeltheder: 

Den  af  Bispen  Peder  Sunesøn  i  Aarene  mellem  1191  —  1214 
opførte  Frue  Kirke,  hvis  Mure  i  det  hele  stod  indtil  1807,  var 
antagelig  taarnløs.  Først  under  Kong  Hans  opførtes  et  Taarn  og 
1514  ff.  rejstes  et  slankt  gotisk  Spir,  der  fornyedes  1559,  atter 
restaureredes  1595,  men  maatte  helt  nedtages  paa  Grund  af 
Brøstfældighed  i  1606,  hvorefter  et  nyt,  ligeledes  gotisk  Spir 
genrejstes  1609—10.  Ved  Branden  1728  sank  dette  i  Grus,  og  to 
Aar  efter  styrtede  Taarnets  Mure  ned.  Et  nyt  Taarn  og  Spir, 
der  saa  nogenlunde  skulde  have  det  gamles  Form,  approberedes 
1731  (Levy  Fig.  2),  men  styrtede  sammen  i  1733.  Taarnet  op- 
førtes paany  og  fik  nu  det  af  Overceremonimester  Lerche  tegnede, 
meget  høje  Barokspir,  der  byggedes  færdigt  af  Thurah.  Ti  Aar 
efter  (1754)  foreslog  denne  at  gøre  Spiret  22  Alen  lavere,  men  op- 

om  Spirets  Rejsning.  Vi  henlede  i  denne  Henseende  særlig 
Opmærksomheden  paa  det  af  Arkitekt  Fred.  L.  Levy  udgivne 
„Bidrag  til  Frue  Kirkes  Spirs  Historie  efter  1728"  med  dets 
Redegørelse  for  dette  Spirs  Tilblivelse  og  Vanskæbne  gennem 
Tiderne  —  Ulykken  i  1807  var  jo  ikke  den  eneste,  som  ramte 
Frue  Kirkes  Spir  — ,  og  vedlægge  en  fra  samme  til  Udvalget 
indsendt  Skrivelse  med  Bilag,  hvori  han  henleder  Opmærk- 
somheden paa  et  formentligt  Misforhold  imellem  Frue  Kirkes 
Taarns  Grundflade  og  Spirets  Højde.  Vi  tillægge  Største- 
parten af  de  i  denne  Retning  fremkomne  Udtalelser  en  saadan 
Vægt,  at  det  —  i  Særdeleshed  naar  Hensyn  tages  til  Bevæge- 
ligheden i  Opfattelse  og  Vurdering  af  Kunsten  —  vilde  fore- 
komme os  meget  utilraadeligt  i  et  Tilfælde  som  dette  at  give 
efter  for  en  mulig  Folkestemning,  hvis  Dybde  og  Varighed 
man  dog  ikke  er  i  Stand  til  at  maale.  Vi  vilde  derfor  finde 
det  meget  betænkeligt  for  Kirkestyrelsen  over  for  Frem- 
tiden at  paatage  sig  det  Ansvar,   som  vilde  følge  med,  at  Til- 


naaede  kun,  at  der  kappedes  6  Alen  af  Fløjstangen,  hvorefter 
Konsistoriet  i  1760  meget  mod  sin  Vilje  af  Regeringen  blev  tvunget 
til  at  overtage  „den  store  og  usædvanlig  kostbare  Machine".  En 
lille  Menneskealder  efter  var  dets  Tilstand  saa  slet,  at  det  maatte 
restaureres  (1791-96),  hvilket  medførte  en  Udgift  af  ca.  70,000 
Daler  Cour.,  i  Nutidsmønt  svarende  til  ca.  220,000  Kr. 

Den  5.  September  1807  tændtes  Spiret  i  Brand.  Ved  dets 
Fald  knustes  Hvælvingerne,  men  Ydermurene  saavel  af  det  meget 
høje,  nærmest  gotisk  virkende,  omend  af  Barokken  prægede  Høj- 
kirke som  af  de  to  Sideskibe  blev  staaende,  saaledes  som  det 
bl.  a.  fremgaar  af  en  samtidig,  af  Bredal  udført,  hoslagt  i  Fotografi 
medfølgende.  Akvarel  i  Nationalmuseets  Arkiv  (se  omstaaende  Re- 
produktion). En  Rekonstruktion  havde  saaledes  vel  været  mulig, 
men  dette  laa  ganske  udenfor  Tidsaanden,  og  den  nye  Kirke, 
der  rejstes  i  Aarene  1811—29  af  C.  F.  Hansen,  blev  ganske  et 
Værk  i  Tidens  Stil,  Klassicismen.  Væsentlig  som  Følge  heraf  fik 
den  heller  ikke  den  gamles  stolte  Rejsning.  Medens  Højkirkens 
Mure  tidligere  havde  en  Højde  af  66  Fod,  blev  de  nuværende 
Ydermure  kun  51  Fod  høje,  og  samtidig  samledes  alle  tre  Skibe 
under  et  Tag,  der  blev  langt  lavere  end  tilforn,  medens  den 
middelalderlige,  senere  til  ydre  Sideskibe  omdannede  Kapelkrans 
nedreves. 

ladelse  meddeltes  til  en  Omformning  af  det  Kunstværk,  som 
Vor  Frue  Kirke  er,  i  den  af  Giveren  ønskede  Retning. 

Udvalgets  Mindretal  (Dybdal  og  Nyrop)  maa  tilraade,  at 
den  tilbudte  Gave  modtages. 

Frue  Taarn  har,  før  det  fik  sin  nuværende  Skikkelse, 
langt  tilbage  i  Tiden  haft  et  højt  Spir.  Traditionen  herom  er 
bestandig  levende  i  Befolkningen.  Sorgen  over  den  Skæbne, 
der  ramte  det  sidste  stolte  Spir,  er  til  endnu.  Det  er  ikke 
værdiløse  Følelser  i  Stadens  Befolkning,  om  hvilke  der  her 
er  Tale.  Den  Glæde,  der  saa  almindeligt  har  givet  sig  til- 
kende over  Udsigten  til,  at  Stadens  Hovedkirke  kunde  gen- 
vinde den  Skønhed  og  Anseelighed,  den  havde  i  Aarhundreder, 
beror  paa  noget  andet  og  mere  end  en  Døgnstemning  for  at 
faa  Byens  Silhuet  pyntet. 

Vi  er  dog  enige  med  Flertallet  i,  at  selv  et  nok  saa  al- 
mindeligt og  levende  Ønske  i  Befolkningen  om  at  faa  Spiret 
rejst  paany  ikke  vilde  kunne  imødekommes,  naar  Kirken  som 
Helhed  vilde  tabe  derved.  Som  det  vil  være  Ministeriet  be- 
kendt, er  det  imidlertid  —  navnlig  ogsaa  blandt  kunstforstan- 
dige —  en  almindelig  Opfattelse,  at  Kirken  afgjort  vil  vinde 
ved  Spirets  Genrejsning.  Vi  dele  denne  Opfattelse.  Vi  respek- 
tere tilfulde  den  fine  Omsorg  for  ikke  at  gaa  bestaaende 
Værdier  for  nær,  der  præger  det  negative  Standpunkt  i  denne 
Sag,  men  vi  tror,  at  den  stærke  Forkærlighed,  som  Folk  i 
Almindelighed  uvilkaarlig  nærer  for  Kirken  med  det  gamle 
Frue  Taarn  —  det  spirprydede  Taarn  —  er  rigtig,  og  at  den 
rette  Vurdering  af  de  Momenter,  der  her  bør  være  de  afgø- 
rende, vil  føre  til  det  samme  Resultat. 

At  Vor  Frue  Menighed  har  Kirken  kær  i  dens  nuværende 
Skikkelse,  er  let  forstaaeligt.  Mangfoldige  af  dem,  der  ønsker 
Spiret,  dele  disse  Følelser,  dels  fordi  Kirken,  ogsaa  som  den 
nu  staar,  har  et  stateligt,  kunstpræget  Ydre,  dels  og  vel  navnlig 
paa  Grund  af  de  Minder,  der  baade  for  Menighedens  Med- 
lemmer i  snævrere  Forstand  og  andre  knytte  sig  til  den. 
Men  følger  det  heraf,  at  Kirken  ikke  maa  røres?    Den  er  et 

monumentalt  Bygningsværk,  Stadens  Hovedkirke,  der  forhaa- 
bentlig  i  lange  Tider  skal  benyttes  af  det  ene  Slægtled  efter 
det  andet.  Det  kan  da  næppe  være  afgørende  for  Spørgs- 
maalet  om,  hvorvidt  Ændringer  af  Bygningen  ere  tilladelige 
eller  ikke,  om  de  ønskes  af  et  Flertal  indenfor  den  nuværende 
Menighed. 

Naar  Flertallet  udtaler,  at  det  ingenlunde  er  dets  Mening 
at  ville  bestride  Berettigelsen  af  enhver  ny  Tilføjelse  til  en 
ældre  Bygning,  selv  om  den  vilde  komme  i  Strid  med  den 
ældre  Bygnings  Stil,  er  dette  os  en  Tilfredsstillelse. 

Heller  ikke  vi  have  kunnet  finde  noget  almindeligt  Princip, 
hvorefter  et  Bygningsværk  under  alle  Omstændigheder  skulde 
være  ukrænkeligt,  og  vi  gaa  ud  fra,  at  Flertallet  ligesom  vi 
misbilliger  den  af  den  kgl.  Bygningsinspektør  forudsatte  ba- 
rokke Udsmykning  af  Kirkens  Ydre  som  en  Nødvendighed 
for  at  bringe  Harmoni  mellem  Spir  og  Kirke.  Alle  maa  jo 
her  standse  ved  den  nuværende  skønne  Søjleforhal,  som  ikke 
kan  gøres  om  til  Barok  og  derfor  gør  Tanken  om  at  give 
Kirkebygningen  et  barokt  Ydre  til  en  Umulighed. 

Til  alle  Tider  har  man  til  bedste  for  en  Bygnings  For- 
maal  tilladt  sig  efter  Evne  og  Lejlighed  at  gøre  Tilbygninger 
til  Nytte  og  til  Pryd,  hver  Tid  efter  sin  Trang.  Men  det 
mærkelige  er,  at  saadanne  Tilføjelser  hver  for  sig  bærende 
sin  Tids  Stilpræg,  ofte  gaa  op  i  en  skøn  og  stemningsfuld 
Helhed.  Der  skimtes  derigennem  Regler,  der  er  højere  end 
Trangen  til  kunstig  Stilrenhed.  Hvad  der  bærer  Præg  af  — 
med  samme  Formaal  for  Øje  —  at  være  gjort  med  Dygtighed 
og  for  Alvor,  har  deri  et  aandeligt  Slægtskab,  som  ofte  kan 
give  Harmoni  til  den  ydre  Form. 

Saaledes  tro  vi,  det  vilde  ske  i  dette  Tilfælde,  hvor  man 
ikke  vil  sætte  Spir  paa  Kirken  i  Ringeagt  eller  Ligegyldighed 
for  Hansens  Værk,  men  for  yderligere  at  pryde  Byens  Hoved- 
kirke i  Pagt  med  Bygningens  Formaal.  Man  vil  øge  Kirkens 
Herlighed  ved  at  fremstille  det  Spir,  der  i  saa  mange  Sind 
stadigt  staar  omgivet  med  en  Glorie  trods  de  Hundrede  svundne 

Aar,  og  dette  Spir  bør  pryde  Kirken,  uden  at  Bygningens  Ydre 
iøvrigt  ændres.  Vi  ere  her  i  største  Modstrid  med  Bygnings- 
inspektørens, som  det  synes  af  Flertallet  knæsatte  Udtalelse: 
„Kirken  som  saadan  kan  ikke  have  nogen  Interesse  af  at  faa 
Spiret  anbragt." 

Vi  betragte  det  tværtimod  som  en  Sag  af  største  Betyd- 
ning for  Kirken  og  dens  Gærning. 

Arkitekt  Fr.  L.  Levys  „Bidrag  til  Frue  Kirkes  Spirs  Hi- 
storie" og  hans  øvrige  Arkivstudier  herom  giver  ikke  noget 
nyt  af  væsentlig  Betydning  for  Afgørelsen  af  det  foreliggende 
Spørgsmaal  om  et  nyt  Spir,  men  de  ere  værdifulde,  fordi  de 
bekræfte  den  almindelige  Mening  om,  at  dette  Spirs  Kon- 
struktion, saaledes  som  den  ydre  Form  ogsaa  lader  formode, 
var  mangelfuld,  og  fordi  de  mane  til  Omtanke  ved  Over- 
vejelserne angaaende  et  nyt  Spir.  Hvad  Konstruktionen  af 
Spiret  angaar,  da  raader  man  nu  til  Dags  over  flere  Mulig- 
heder for  en  solid  Konstruktion  end  i  fordums  Dage,  og  lige- 
som det  vilde  være  urigtigt  at  gentage  det  gamle  Spirs  Kon- 
struktion, vil  det  være  Uret  ikke  indenfor  visse  Grænser  at 
give  Bygmesteren  frie  Hænder  for  Formens  Vedkommende, 
saaledes  at  det  gamle  Spir  dog  i  sin  Hovedinddeling  blev 
Grundlag  for  det  ny.  Man  vilde  derved  efter  vor  Mening 
respektere  Traditionen  ved  at  det  gamle  Spir  i  det  væsentlige 
gentoges,  mens  man  tillige  gav  det  Spillerum,  som  er  nød- 
vendigt for,  at  Spiret  —  der,  om  alt  gaar  vel,  dog  ogsaa  kommer 
til  at  tilhøre  vor  Tid  —  ikke  skal  blive  en  sjælløs  Kopi  med 
de  samme  Fejl,  som  klæbede  ved  det  gamle  Spir. 

Nogle  yngre  Arkitekter  have  indgivet  en  Adresse  mod 
Spirets  Opførelse  til  Ministeriet.  De  har  et  aabent  Øje  for 
Hansens  store  Sider  som  Bygmester,  men  de  synes  at  be- 
tragte Spørgsmaalet  alene  fra  et  rent  kunstnerisk  Synspunkt 
og  se  ganske  bort  fra  Bygningens  Formaal.  Og  det  er  be- 
tegnende, at  flere  af  dem  i  deres  kunstneriske  Iver  endog 
ønske  Korset  borttaget  fra  Taarnets  Tag  og  saaledes  selv  ville 
krænke  Kunstværkets  Urørlighed. 

Flertallet  omtaler  ogsaa  senere  afdøde  Borgerrepræsentant 
Arkitekt  Eugen  Jørgensens  Stilling  til  Spørgsmaalet  om  et  Spir 
paa  Frue  Kirke,  idet  han  i  Sagen  om  Nikolaj  Spir  har  strejfet 
Frue-  og  Rundetaarn,  og  ment,  at  disse  2  Taarne  i  Modsæt- 
ning til  Nikolaj  ikke  kunde  tænkes  prydede  med  Spir.  Vi 
kan  ikke  finde  Grunde  derfor,  som  have  afgørende  Betydning 
for  Frue  Taarns  Vedkommende.  Det  af  Flertallet  fremlagte 
Billede  af  Frue  Kirke,  stillet  op  mellem  Ulms  og  Antwerpens 
vældige  Domkirker,  byggede  af  Sten  til  øverste  Taarnspids, 
virker  overraskende.  Frue  Kirke  tager  sig  unægtelig  ikke  ud 
til  sin  Fordel.  Heldigvis  er  Naboskabet  jo  i  Virkeligheden 
fjærnt;  det  vilde  heller  ikke  klæde  Frue  Kirke  i  sin  nu- 
værende Skikkelse. 

Efter  de  Forslag  i  Tegning  af  Arkitekterne  Professor  Am- 
berg  og  Brummer,  som  have  været  forelagte,  og  gennem  den 
i  Raadhushallen  udstillede  Model  forekommer  det  os  ind- 
lysende, at  Forholdet  mellem  Taarn  og  Spir  bliver  smukt  og 
harmonisk,  og  at  den  ændrede  og  løftede  Vægtergangs  Afstand 
fra  Spirets  Underkant  er  særlig  vel  afvejet.  Baade  fra  den 
perspektiviske  Tegning,  hvor  Spir,  Taarn  og  Forhal  ses  om- 
trent fra  Hjørnet  af  St.  Pederstræde,  og  fra  Modellen  viser 
det  sig  efter  vor  Mening,  at  disse  Bygningsdele  til  Trods  for 
Tidsforskellen  danne  en  værdig  og  smuk  Helhed. 

Om  selve  Kirkebygningen  gælder  det  efter  vor  Mening, 
at  den  ved  det  Sammenspil,  der  kommer  mellem  dens  Lang- 
side og  det  spirprydede  Taarn,  faar  et  mærkeligt  Liv  over 
sig,  som  den  nu  mangler,  uden  derved  at  miste  sin  alvorlige 
Værdighed. 

Alt  i  alt  ere  vi  overtydede  om,  at  Kirken  vil  vinde  be- 
tydeligt ved  at  blive  prydet  med  det  nævnte  Spir. 

I  Henhold  til  foranstaaende  tillader  Udvalgets  Flertal  sig 
principalt  at  indstille: 
at  Ministeriet   med  Tak    for   den   tiltænkte  Gave   afslaar   at 
modtage  den. 

Subsidiært  —  saafremt  Ministeriet  skulde  beslutte  sig  til 
at  modtage  Gaven  —  indstiller  Flertallet: 

at  Tilladelsen  til  Spirets  Opførelse  ikke  meddeles,  førend 
der  er  fuld  Sikkerhed  for  Dækning  af  Udgifterne  ved  dets 
Brandforsikring,  Vedligeholdelse  m.  m.  i  Fremtiden, 

at  der,  forinden  der  skrides  til  Arbejdets  Udførelse,  fore- 
ligger fuldt  betryggende  og  tilstrækkelig  reel  Sikkerhed 
for  de  nødvendige  Pengemidlers  Tilstedeværelse  hertil, 

at  der  ligeledes  forud  træffes  Bestemmelse  om,  hvorledes 
Omkostningerne  ved  Taarnurets  Nedtagelse,  Opbevaring 
og  Genanbringelse  saa  vel  somOmkostningerne  ved  Vægter- 
gangens Ombygning  og  ved  de  nødvendige  Restaurerings- 
arbejder omkring  Portene  i  5te  Etage  samt  ved  Taarnets 
Forsyning  —  helt  eller  delvis  —  med  ny  Puds  skulle  ud- 
redes, 

at  Tegninger,  Beskrivelse  og  Overslag  indsendes  til  Ministe- 
riets Approbation,  og  at  denne  ikke  meddeles,  førend  de 
ere  underkastede  den  fornødne  Bedømmelse  i  kunstnerisk 
og  teknisk  Henseende  i  Forbindelse  med  en  statisk  Under- 
søgelse ved  sagkyndige, 

at  man  i  Anledning  af  de  af  Murmester  Fussing  fremhævede 
Betænkeligheder  ved  Murværket  i  5te  Etage  særlig  har 
sin  Opmærksomhed  rettet  paa  dette  Punkt  ved  fornævnte 
Undersøgelser  og  Beregninger, 

at  der  samtidig  med  foranstaaende  ogsaa  indsendes  de  for- 
nødne Planer  til  Stilladsernes  Anbringelse,  og  at  disse 
Planer  ligeledes  gøres  til  Genstand  for  sagkyndig  Prøvelse, 
samt 

at  der  af  Ministeriet  nedsættes  en  Komité  til  at  føre  sag- 
kyndigt Tilsyn  og  Kontrol  med  Arbejderne  ved  Spirets 
Opførelse  og  til  ved  forefaldende  Lejligheder  at  forhandle 
med  Giveren. 

Udvalgets  Mindretal  maa  —  idet  vi  angaaende  de  Punkter 
vedrørende  Forudsætninger  og  Vilkaar  for  Spirets  Opførelse, 

for  hvis  Vedkommende  vi  nære  Meninger,  der  afvige  fra  Fler- 
tallets, skulle   henvise   til  Betænkningen  —  paa  det  varmeste 
anbefale, 
at  den  smukke  og  velmente  Gave  modtages. 

København,  den  21.  Juni  1911. 

Oskar  Damkier.        Th.  Dybdal.        M.  Mackeprang. 
M.  Nyrop.  J.  PaullL 


BILAG  TIL  BETÆNKNINGEN 


Af  de  i  Udvalgets  Betænkning  paaberaabte  Bilag  gengives 
her  følgende: 

1.  Ministeriets  Skrivelse  til  Udvalgets  Formand  af  2.  De- 
cember 1910. 

2—6.  Konsistoriums  Skrivelse  af  25.  November  1910  med  4 
Bilag. 

7.  Professor  Nyrops  og  Murmester  Fussings  Beretning  an- 
gaaende  Undersøgelsen  af  Frue  Kirkes  Taarn. 

8.  Professor  Nyrops  Skrivelse  angaaende  Omkostningerne  ved 
Vedligeholdelsen  af  et  eventuelt  Spir  paa  Frue  Kirke. 


1. 


MINISTERIET  FOR 
KIRKE-  OG  UNDERVISNINGSVÆSENET. 


KJøbenhavn,  den  2.  December  1910. 


Oom  det  vil  være  Hr.  Departementschefen  bekendt,  har 
Direktør,  Dr.  phil.  Carl  Jacobsen  gennem  Konsistorium  som 
Patronat  for  Vor  Frue  Kirke  her  i  Staden  fremsat  Tilbud  om 
at  ville  skænke  et  Spir  til  denne  Kirke  efter  Tegning  af  Pro- 
fessor Amberg,  og  Konsistorium  har  derefter  anholdt  om 
Ministeriets  Bemyndigelse  til  at  modtage  denne  Gave.  I  den 
Skrivelse,  hvori  Konsistorium  anholder  om  denne  Bemyn- 
digelse, har  det  imidlertid,  tildels  støttet  paa  samtidig  frem- 
sendte Erklæringer  over  Sagen  fra  Kirkens  Inspektion  og  fra 
dens  Arkitekt,  kongelig  Bygningsinspektør  Martin  Borch,  frem- 
hævet en  Række  Enkeltheder  af  teknisk  og  økonomisk  Natur, 
som  maa  ordnes,  forinden  Planen  kan  sættes  i  Værk.  Ved 
Siden  heraf  er  der  gennem  Pressen  og  ad  anden  Vej  fremsat 
forskellige  Betænkeligheder  ved,  at  dette  Arbejde  overhovedet 
bringes  til  Udførelse.  Under  disse  Omstændigheder  har  Mini- 
steriet anset  det  for  nødvendigt,  forinden  det  træffer  Afgørelse 
i  den  her  omhandlede  Sag,  at  søge  Dr.  Jacobsens  Plan  gjort 
til  Genstand  for  en  alsidig  sagkyndig  Drøftelse  og  Under- 
søgelse i  et  Udvalg,  bestaaende  af: 

1  Medlem,  valgt   af  det   kongelige  Akademi   for   de   skønne 

Kunster, 
1  Medlem,  valgt  af  Københavns  Magistrat, 
Sognepræsten  ved  Vor  Frue  Kirke,  Stiftsprovst  PauUi, 
Direktøren  for  Nationalmuseets  2den  Afdeling,  Dr.  phil.  Macke- 

prang  —  samt 
Hr.  Departementschefen  som  Formand. 

Udvalget  vil  derhos  være  bemyndiget  til  at  tilkalde  andre, 
med  hvem  det  maatte  ønske  at  forhandle  om  Sagen,  eller 
hvis  sagkyndige  Bistand  maatte  anses  for  ønskelig  for  Sagens 
fulde  Oplysning. 

I  Henhold  hertil  skal  Ministeriet  anmode  Hr.  Departe- 
mentschefen om  at  ville  indtræde  i  dette  Udvalg. 

Konsistoriums  Skrivelse  med  4  Bilag  vedlægges. 

Jacob  Appel. 


H.  Plousr. 


Hr.  Departementschef  Damkier, 

Kmd.  af  Dbg.,  Dbm. 

2 
KONSISTORIUM 


Kjøbenhavn,  den  25.  November  1910. 


1  Oktober  Maaned  henvendte  Direktør  Dr.  phil.  Carl 
Jacobsen  sig  til  Konsistorium  gennem  et  Medlem  af  dette  med 
en  Meddelelse  om,  at  han  paa  Carlsbergdagen  (10.  November), 
samtidig  med  at  han  indviede  Nikolaj  Spir,  agtede  at  „skænke 
Frue  Kirke  Spir",  og  at  han  forud  maatte  ønske  at  faa  at  vide, 
om  Konsistorium  var  villigt  til  at  modtage  denne  Gave. 

I  Konsistoriums  Møde  den  7.  November  vedtoges  det, 
efter  at  Konsistorium  havde  indhentet  hosfølgende  Erklæringer 
over  Sagen  fra  Bygningsinspektør,  Arkitekt  Martin  Borch  og 
Inspektionen  for  Vor  Frue  Kirke,  ved  en  Deputation  at  over- 
bringe Direktør  Jacobsen  følgende  mundtlige  Svar: 

»Højtærede  Hr.  Dr.  Carl  Jacobsen! 

Vi  kommer  til  Dem  for  at  meddele,  at  Konsistorium  i  sit 
Møde  idag  har  besluttet  først  og  fremmest  at  udtale  for 
Dem  sin  Anerkendelse  af  den  levende  Interesse,  De  nærer 
for  Kjøbenhavn,  og  af  den  Offervillighed,  hvormed  De  paa- 
ny  fremsætter  Tilbud  om  et  storartet  Byggeforetagende. 

Med  overvejende  Flertal  har  Konsistorium  derefter  ved- 
taget for  sit  Vedkommende  at  modtage  Deres  Tilbud  om 
at  genopføre  Vor  Frue  Kirkes  tidligere  Spir. 

Det  er  en  Selvfølge,  at  der  er  mange  Enkeltheder  af 
teknisk  og  økonomisk  Natur,  som  maa  ordnes  gennem  nær- 
mere Forhandlinger,  førend  Deres  Plan  kan  sættes  i  Værk. 
Herpaa  skal  man  dog  ikke  i  Øjeblikket  komme  ind;  men 
paa  et  enkelt  Punkt  maa  Konsistorium  allerede  nu  gøre 
opmærksom:  Da  Vor  Frue  Kirke  er  ganske  blottet  for 
Midler  til  at  bestride  de  med  det  mægtige  Spir  følgende 
Udgifter  til  Vedligeholdelse  m.  v.,  saa  er  det  en  nødvendig 

Forudsætning  for  Gavens  Modtagelse,  at  det  lykkes  Univer- 
sitetet at  formaa  Stat  eller  Kommune  til  at  paatage  sig  alle 
saadanne  Udgifter. 

Vi    har  ment  umiddelbart  efter  Konsistoriemødets  Afhol- 
delse at  burde  bringe  Dem  denne  Meddelelse«. 

Direktør  Jacobsen  tilstillede  derefter  Konsistorium  ved- 
lagte Skrivelse  af  10.  November  med  Følgeskrivelse  af  s.  D. 
til  Universitetets  Rektor,  som  ligeledes  vedlægges. 

Idet  man  herved  forelægger  Sagen  for  det  høje  Ministe- 
rium, tillader  man  sig  at  indstille,  at  Universitetet  som  Kirkens 
Patron  bemyndiges  til  at  modtage  Gaven  paa  følgende  nærmere 
Vilkaar: 

Der  maa  formentlig,  før  Arbejdet  paabegyndes,  skaffes  fuld 
Sikkerhed  for,  at  det  ogsaa  føres  til  Ende.  Det  nuværende 
Taarns  Bæreevne  maa  derfor  nøje  prøves;  alle  Planer  og  Over- 
slag til  Spirets  Opførelse  maa  forelægges  Universitetet  til  Prø- 
velse ved  dets  sagkyndige,  og  under  Opførelsen  maa  Univer- 
sitetet have  Ret  til  at  lade  tilse  hele  Arbejdet  og  kontrollere, 
at  de  approberede  Planer  nøje  følges,  saavel  som  at  Arbejdet 
paa  alle  Punkter  bliver  af  størst  mulig  Soliditet.  Selve  Bygge- 
arbejdet maa,  som  Kirkeinspektionen  med  Rette  kræver,  ord- 
nes saaledes,  at  det  ikke  i  nogen  Henseende  bliver  til  Hinder 
for  Kirkens  Benyttelse.  Endelig  maa  der  sikres  Universitetet, 
at  de  til  Værkets  Fuldendelse  nødvendige  Pengemidler  er 
til  Stede. 

Endvidere  maa  Konsistorium  være  ganske  enigt  med 
Kirkeinspektionen  i,  at  Vor  Frue  Kirke  med  sine  nuværende 
Indtægter  ikke  kan  bære  de  med  Spirets  Vedligeholdelse  for- 
bundne Byrder,  og  det  maa  da,  som  ogsaa  i  Konsistoriums 
foreløbige  mundtlige  Svar  til  Direktør  Jacobsen  stærkt  frem- 
hævet, være  en  nødvendig  Forudsætning  for  Gavens  Mod- 
tagelse, at  der  sikres  Kirken  Dækning  for  disse  Udgifter. 
Disse  vil  efter  Bygningsinspektørens  Erklæring  omfatte  dels 
Udgifterne  til  den  aarlige  Vedligeholdelse,  herunder  Assurance- 
præmie, Tilsyn  med   Lynledninger,  Rengøring  og  det  stadige 

Haandværkseftersyn  af  Spirets  Forankringer  og  Skruebolte, 
dels  Udgiften  til  den  fuldstændige  Fornyelse  af  Spirets  Kobber- 
tag,  der  kan  antages  at  maatte  fornyes  med  ca.  80  Aars  Mellem- 
rum. Man  tillader  sig  derfor  at  anbefale,  at  der  træffes 
en  Ordning,  hvorved  Staten  paatager  sig  at  tilvejebringe 
de  herefter  fornødne  Beløb  til  Spirets  Vedligeholdelse  og 
Restaurering. 

Skulde  imidlertid  Ministeriet  finde  det  rimeligere,  at  disse 
Udgifter  helt  eller  delvis  overtages  af  Københavns  Kommune, 
tillader  man  sig  at  henstille,  at  der  fra  Ministeriets  Side  fore- 
tages de  i  saa  Henseende  fornødne  Skridt  overfor  Kommunen. 

Kr.  Erslev. 


H.  Munch-Petersen. 

3. 

CARL  JACOBSEN 

Ny  Carlsberg. 


Københavns  Universitet. 

Consistorium. 

1  Henhold  til  den  mig  d.  7.  ds.  overbragte  Meddelelse 
angaaende  Consistoriums  Stilling  til  en  Gjenoprejsning  af  Frue 
Spiir  har  jeg  herved  den  Ære,  at  skjænke  et  nyt  Spiir  til  Kirken 
efter  den  fremviste  Tegning  af  Hr.  Professor  Amberg. 

Min  Tanke  hermed  er  ikke  blot:  at  give  Danmarks  Hoved- 
kirke det  højeste  og  i  sin  Stiil  vel  det  skjønneste  Spiir  i  Nor- 
den —  at  plante  Korset  højest  over  vore  Hoveder; 

men  den  er  tillige: 
at  give  vor  Hovedstads  historiske  Midtpunct  et  architectonisk 
Mindesmærke,  som  fjernt  og  nær  vil  drage  vore  Øjne  til  sig 
og  adle  vor  By  for  vort  Syn.    Vi  see  jo,  hvorledes  de  skjønne 
Taarne  og  Kupler  højne  hver  den  Bydel,  hvori  de  findes. 

Men  endelig  og  ikke  mindre  ønsker  jeg: 
at  gjenrejse  Spiret  for  at  udslette  det  sørgelige  Minde  om  den 
største  Ulykke,  som   vel  nogensinde  har  ramt  vort  Land,   og 
som  det  kullede  Taarn  bestandigt  og  piinligt  minder  os  om. 

Carlsberg,  den  10.  November  1910. 

Allerærbødigst 

Carl  Jacobsen. 

CARL  JACOBSEN 
Carlsberg. 

Hr.  Professor  K.  Erslev, 

Universitetets  Rector. 

Idet  jeg  har  den  Ære  at  oversende  hoslagte  Gavebrev, 
undlader  jeg  ikke  at  udtale,  at  jeg  naturligvis  er  ganske  enig 
med  Consistorium  i:  „at  der  er  mange  Enkeltheder  af  teknisk 
og  øconomisk  Natur,  som  maa  ordnes  igjennem  nærmere  For- 
handlinger, førend  Planen  kan  sættes  i  Værk" ;  men  at  jeg  har 
ment  det  overflødigt  at  nævne  denne  selvfølgelige  Forudsæt- 
ning i  det  officielle  Gavebrev. 

Carlsberg,  den  10.  November  1910. 

Med  Højagtelse 

Carl  Jacobsen. 

5. 


ARKITEKT  MARTIN  BORCH. 
Kgl.  Bygningsinspektør. 


Aaboulevard  38. 


København  N.,  den  I.  November  1910 

1  meget  ærede  Skrivelse  af  28.  f.  M.  har  det  høje  Konsi- 
storium anmodet  mig  om  at  ville  udtale  mig  om,  hvorvidt  jeg 
finder  at  burde  tilraade  Universitetet  at  modtage  Direktør, 
Dr.  phil.  Carl  Jacobsens  Gave  af  et  Spir  til  Vor  Frue  Kirke. 

Man  staar  her  overfor  et  overmaade  vanskeligt  Spørgs- 
maal,  idet  der  kan  anføres  mange  og  vægtige  Grunde  for  ikke 
at  modtage  denne  Gave,  der  ikke  harmonerer  med  Kirkens 
Stil.  Hvis  Tilbudet  var  gaaet  ud  paa  at  bekoste  en  Forskøn- 
nelse af  Kirkens  Ydre  i  Overensstemmelse  med  den  af  Byg- 
mesteren anslaaede  Stilretning,  muligt  med  Videreførelse  af 
dennes  oprindelige  Udkast  til  Taarnets  Afslutning,  vilde  sikkert 
alle  med  Glæde  have  kunnet  slutte  sig  til  Sagen,  og  man  vilde 
have  været  Giveren  endnu  mere  taknemlig  herfor  end  for  det 
foreliggende  storslaaede  Tilbud.  Men  herom  er  der  jo  des- 
værre ikke  Tale.  Man  staar  overfor  et  enten — eller,  et  Spir 
eller  ingen  Ting.  Trods  det  at  Spiret  i  mine  Øjne  ikke  er 
dadelfrit,  idet  dets  Slankhed  forekommer  mig  at  overskride 
Skønhedsgrænsen  og  at  gøre  et  noget  hasarderet  Indtryk*), 
er  der  dog  ingen  Tvivl  om,  at  det  vil  virke  overmaade  pompøst 
i  Byens  Silhuet.  Dette  i  Forening  med  den  Betragtning,  at 
Disharmonien  mellem  det  rige  Spir  og  Kirkens  nøgne  Fa9ader 
vil  være  saa  skrigende,   at  man  før  eller  senere  maa  foretage 

*)  Medens  Spirhøjden  for  Nikolajs  Vedkommende  er  41/4  X  Taarn- 
bredden  og  1  Gang  Taarnhojden,  er  det  tiisvarei:de  Forhold  for 
Frue  Spir  6'/s  og  1 '/■_>. 

en  Udsmykning  af  Kirkens  Ydre,  har  bevirket,  at  jeg  trods 
mange  Tvivl  og  Betænkeligheder  dog  sluttelig  er  kommet  til 
det  Resultat,  at  man  kan  forsvare  at  modtage  den  tilbudte 
Gave. 

Kommer  Spiret  til  Udførelse,  maa  man  være  klar  over, 
at  Stilretningen  i  dette  maa  blive  bestemmende  for  Kirkens 
fremtidige  Fagadeudsmykning,  og  at  der  mellem  denne  og  den 
græske  Portal  vil  blive  en  uhjælpelig  Disharmoni,  men  Byen 
vinder  utvivlsomt  en  Skønhedsværdi  af  Rang  ved  Spirbyg- 
ningen, og  der  er  Grund  til  at  haabe,  at  det  her  vil  gaa  som 
ved  Nikolaj  Spir,  at  man  sluttelig  vil  betragte  det  opnaaede 
som  en  saa  stor  Vinding,  at  det  gør  de  bragte  Ofre  beret- 
tigede. Forinden  der  træffes  Bestemmelse  om  Spirets  Op- 
førelse, bør  Frue  Taarn  underkastes  en  nøje  Undersøgelse  af 
særlig  sagkyndige  for  at  faa  afgjort,  om  det  er  tilstrækkelig 
stærkt  til  at  bære  Spirets  kolossale  Vægt,  og  hvilke  Udbed- 
ringer det  eventuelt  maa  underkastes  for  at  bøde  paa  de 
Brøstfældigheder,  Murværket  gennem  Tiderne  kan  rumme  paa 
Grund  af  Ildsvaader  og  Ombygninger. 

Medens  jeg  forudsætter,  at  alle  med  Spirets  Opførelse 
forbundne  Arbejder  i  Taarnet  m.  v.  ere  indbefattede  i  Gaven, 
er  det  vel  tvivlsomt,  om  Giveren  ogsaa  ved  Kapitalanbringelse 
sikrer  dets  fremtidige  Vedligeholdelse,  hvorfor  der  antagelig 
paa  anden  Maade  maa  sikres  de  fornødne  Midler  hertil. 

Da  Kirken,  som  saadan,  ikke  kan  have  nogen  Interesse 
af  at  faa  Spiret  anbragt  og  heller  næppe  vil  kunne  bestride 
Vedligeholdelsen,  vilde  det  formentlig  være  rimeligt,  om  Køben- 
havns Kommune,  eventuelt  i  Forening  med  Staten,  overtog 
Vedligeholdelsen  af  Spiret,  der  jo  opføres  for  at  forskønne 
Byen  og  tillige  maa  betragtes  som  et  Slags  Nationalmonument. 

Den  aarlige  Vedligeholdelse  —  hvorunder  maa  henregnes 
Assurancepræmie,  Tilsyn  med  Lynledninger,  Rengøring  og  det 
stadige  Haandværkereftersyn  af  Spirets  Forankringer  og  Skrue- 
bolte —  vil  kun  kunne  ansættes  rent  skønsmæssigt,  da  det  er 
umuligt  at  forudse,  hvilke  Udgifter  indtræffende  Stormskader 

kan  forvolde,  og  det  vilde  derfor  være  heldigt,  om  den  eller 
de  Autoriteter  der  overtager  Vedligeholdelsen  forpligtedes  til 
at  afholde  Udgiften  hertil  efter  Regning  fra  Kirkens  Arkitekt 
eller  det  Bygningsinspektorat,  hvorunder  Spiret  maatte  blive 
henlagt,  ligesom  ogsaa  Udgiften  til  den  fuldstændige  Fornyelse 
af  Spirets  Kobbertag,  der  kan  antages  at  maatte  fornyes  med 
ca.  80  Aars  Mellemrum. 

Mat  tin  Borch. 


Til  Konsistorium. 

6. 


INSPEKTIONEN 
FOR  VOR  FRUE  KIRKE. 

København,  den  3.  Nov.  1910. 


Under  28.  Oktober  d.  A.  har  det  ærede  Patronat  for  Vor 
Frue  Kirke  ønsket  Kirkeinspektionens  Ytringer  i  Anledning  af, 
at  Dr.  phil.   C.  Jacobsen  agter  at  „skænke  Frue  Kirke  Spir". 

Efter  at  Sagen  er  bleven  drøftet,  skal  jeg  paa  den  sam- 
lede Inspektions  Vegne  ikke  undlade  at  udtale,  at  de  forskel- 
lige Forhold,  vedrørende  Spørgsmaalet  om  Spirets  Opførelse 
m.  m.,  ikke  forekommer  os  at  være  tilstrækkelig  oplyste,  til 
at  vi  tør  tilraade  noget  bestemt.  En  Bemærkning  kunne  vi 
imidlertid  ikke  tilbageholde,  nemlig  at  Spiret,  som  ikke  passer 
til  Kirkens  Stil,  vil  virke  absolut  trykkende  paa  Bygningens 
Fa9ade  og  Portal. 

Om  Overvindelsen  af  de  tekniske  Vanskeligheder  ved  at 
benytte  det  nuværende  Taarn  til  Underbygning  samt  om,  hvor- 
ledes man  har  tænkt  sig  at  udføre  Arbejdet,  uden  at  dette  i 
nogen  Henseende  bliver  til  Hinder  for  Kirkens  Benyttelse  (et 
Punkt,  hvorpaa  Opmærksomheden  ganske  særlig  maa  hen- 
ledes) er  der  ikke  forelagt  os  nogensomhelst  Meddelelse. 
Herom  er  det  derfor  paa  det  nuværende  Tidspunkt  umuligt 
at  have  nogen  Mening. 

Hvad  derimod  de  økonomiske  Vanskeligheder  angaar, 
maa  Inspektionen  bestemt  fastholde,  at  der  ikke  skrides  til 
Spirets  Opførelse,  førend  det  er  sikret,  at  denne  under  alle 
Eventualiteter  fuldt  ud  kan  tilendebringes.  Og  dernæst  vil 
det  være  ganske  nødvendigt,  at  der  gives  Kirken  et  Fond,  af 
hvis   Rentebeløb    Udgifterne   til    den   stadige   Vedligeholdelse 

saa  vel  som  til  de  større  Hovedreparationer  i  Aarenes  Løb 
kunne  afholdes.  Vor  Frue  Kirkes  Formuesomstændigheder 
ere  langt  fra  gode.  Ved  den  sidste  store  Istandsættelse  op- 
brugtes ikke  blot  Kirkens  opsparede  Kapital,  men  der  maatte 
optages  Laan,  som  skal  forrentes  og  afdrages.  Naar  dertil 
kommer,  at  Kirkens  Indtægter  ville  gaa  yderligere  ned  bl.  a. 
paa  Grund  af  Tiendeafløsningen,  vil  det  let  forstaas,  at  det 
ikke  gaar  an  at  lægge  nye  økonomiske  Byrder  over  paa 
Kirken. 

y.  PaullL 


Vor  Frue  Kirkes  Patronat. 

18.  April  WIL 


Hr.  Departementschef  Damkier. 

Cfter  Modtagelsen  af  Deres  ærede  Skrivelse  af  27.  Januar 
d.  A.,  som  meddelte,  at  der  gennem  Konsistorium  var  er- 
hvervet Tilladelse  til  paa  visse  Vilkaar  at  foretage  en  mere 
indgaaende  Undersøgelse  af  Vor  Frues  Kirketaarn,  gik  denne 
Meddelelse  den  28.  Januar  videre  til  Arkitekt  Professor  Am- 
berg,  hvorpaa  Arbejdet  tog  sin  Begyndelse. 

Undersøgelserne  har  væsentlig  drejet  sig  om  at  faa  klar- 
gjort følgende: 

1.  Fundamentets  Dybde  og  Beskaffenheden  af  det  anvendte 
Materiale  og  Grundens  Udstrækning. 

2.  Murværkets  Udførelse  og  det  anvendte  Materiales  Be- 
skaffenhed især  i  det  indre  af  Murene  og  disses  Tilstand. 

3.  De  gamle  indmurede  Jernankres  Tilstand  og  deres 
Indvirkning  paa  Murværket. 

Undersøgelserne  ere  foretagne  under  Professor  Ambergs 
Ledelse  ved  Murmester  Børgesen  og  hans  Folk  efter  Aftale 
med  Undertegnede. 

ad  1.  Vanskelighederne  ved  at  finde  Steder,  hvor  der  — 
uden  at  hindre  eller  hæmme  Adgangen  til  Kirken  —  kunde  ud- 
graves til  den  temmelig  betydelige  Dybde,  har  gjort,  at  man 
har  indskrænket  sig  til  én  Skakt  under  Trappen  i  den 
nordre  Sideforhal  op  til  Taarnets  ydre  nordvestre  Hjørne.  I 
en  Dybde  af  næsten  6  Meter  (19  Fod)  under  Forhallens  Gulv 

naaedes  Underkanten  af  Grunden, 
som  er  lagt  af  utilhugne  Kampesten 
i  ét  Lag,  hvilende  paa  god,  tilsyne- 
ladende urørt,  leret  Grus.  Grun- 
den har  1,070  m  (3  Fod  5")  Frem- 
spring fra  Taarnets  ydre  Murlinie 
(se  hosstaaende  Tegning  efter  Maal, 
som  er  tagne  paa  Stedet).  Det 
nævnte  Fremspring  stemmer  med 
Fremspringet  paa  en  Tegning  i  Rigs- 
arkivet, fremlagt  i  Bygningskom- 
missionen  den  9.  Juni  1734,  og  man 
tør  vel  gaa  ud  fra,  at  Fremspringet, 
ligesom  paa  nys  nævnte  gamle  Teg- 
ning, er  ens  paa  Taarnets  fire  Sider. 
Udgravningen  viser,  at  man  ved 
Udførelsen  er  gaaet  1,600  m  dybere 
ned  med  Grunden,  end  man  efter 
Tegningen  i  Rigsarkivet  har  paa- 
tænkt. 

Lige  over  Kampestens  Bund- 
laget begynder  et  omhyggeligt  muret 
regelret  Murværk  af  gode  helbrændte  Sten  i  Kalkmørtel,  som 
nu  er  meget  haard. 


ad  2.    Efter   Aftale  er  der  gjort  følgende  Udhugninger  i 
Taarnets  Mure: 

Det  viste  sig  i  alle  Udhugningerne,  at  Murens  Indre  over- 
alt var  meget  omhyggeligt  muret  af  udmærket  Materiale  og 
der  fandtes  intetsteds  Spor  af  uregelmæssig  Fyld  mellem  2 
ydre  Skalmure,  saaledes  som  det  ofte  træffes  i  ældre  Byg- 
ninger. Der  er  indvendigt  i  Murene  brugt  Fæstnings-Skifte- 
gang, hvori  Stenene  er  lagt  krydsvis  afvekslende  med  al- 
mindelige Skifter.  —  Ydersiden  af  Taarnmurene  er  som  bekendt 
dækket  med  Puds,  men  paa  Kirkens  Loft  under  de  Dele  af 
Taget,  som  støder  op  mod  Taarnets  nordre  og  søndre  Side, 
kan  iagttages  udstrakte  rene  Murflader  i  røde  Sten  med  den 
oprindelige  Kalkfugning.  Her  faas  et  bestemt  Indtryk  af  det 
samvittighedsfulde  Arbejde  og  det  gode  Materiale,  som  har 
holdt  sig  gennem  Aarene.  Indvendigt  i  Taarnrummene  er 
Murfladen  "undersøgt  paa  enkelte  Steder,  og  det  ses,  at  Ste- 
nene som  Følge  af  Branden  i  1807  ere  noget  beskadigede, 
dog  kun  et  Par  Tommer  ind.  Enkelte  Revner  i  Toppen  af 
indvendige  Buer  vil  næppe  faa  Betydning  for  Taarnets  Sta- 
bilitet. I  Etagen  under  Klokkestolen  er  saadanne  Revner 
iagttagne  i  Paaskeugen,  og  der  har  ikke  vist  sig  nogensom- 
helst  Tegn  til  Paavirkning  under  Klokkeringningen. 

Derimod  ere  vi  blevne  opmærksomme  paa,  at  der  ved 
Ombygningen  i  Begyndelsen  af  forrige  Aarhundrede  i  5. 
Etage  er  foretaget  Ændringer,  som  har  svækket  Murværket. 
De  derværende  Søjler  ved  de  fire  Porte  synes  at  være  ud- 
huggede i  det  gamle  Murværk  og  være  mindre  paalidelige, 
idet  de  derover  værende  Bueslag  ere  revnede,  især  over  den 
østre  Port.  For  at  undgaa  at  skade  Murværket  er  der  ikke 
foretaget  Udhugninger  i  Uhr-Rummet  i  6.  Etage,  men  vi  har  det 
Indtryk,  at  Murværket  her  er  som  i  de  nedre  Etager.  Vægter- 
gangen er  ej  heller  undersøgt,  men  den  har  øjensynligt  lidt 
af  Fugtighed  og  Tidens  Tand.  Taarnets  øverste  Del  over 
Vægtergangen  har  næppe  videre  Betydning,  fordi  den  sikkert 
vil  blive  nedrevet  og  ombygget,  hvis  Spiret  skal  rejses. 

ad  3.  Rundt  om  i  Taarnets  Indre  ses  fremspringende 
Dele   af  svære  Jernankre,  som  før  Branden   have  været  for- 

bundne   med  de  gamle   Bjælkelag,   som   have  ligget  i  andre 
Højder  end  de  nuværende. 

Disse  Ankre  ere  ikke  til  nogen  Nytte  nu.  Der  kunde 
imidlertid  opstaa  Frygt  for,  at  de  kunde  gøre  Skade  ved  den 
sprængende  Magt,  som  rustende  indmuret  Jern  kan  udøve, 
og  derfor  er  der  foretaget  Undersøgelser  paa  følgende  Steder : 

I  Taarnets  2den  Etage  i  nordvestre  Hjørne   m.  fl.  Steder. 

—  3dje     —      et  nyere  Anker  fra  Begyndelsen  af  for- 

rige Aarhundrede. 

—  3dje      —      et  Anker  i   den   foran   nævnte  Udhug- 

ning III. 

—  4de       —      et  Anker  i   den  foran  nævnte  Udhug- 

ning IV. 

—  5te        —     et  Anker  i  de  foran  nævnte  Udhugnin- 

ger V,  VI,  vii: 

Det  viste  sig,  at  Jernet  paa  de  blottede  Steder  har  holdt 
sig  ualmindeligt  godt,  saaledes  at  Overfladen  gennemgaaende 
var  ren.  Herefter  mener  vi  at  turde  slutte,  at  der  for  Tiden 
ingen  Grund  er  til  at  fjærne  Ankerne,  hvad  utvivlsomt  vilde 
være  baade  omfattende  og  vanskeligt. 

Idet  vi  udtrykkelig  fremhæver  den  ved  foranstaaende 
Bemærkning  om  Portene  i  5.  Etage  gjorte  Undtagelse,  skønner 
vi  i  Henhold  til  det  ved  Undersøgelserne  fremkomne,  at  Mur- 
værket maa  betragtes  som  værende  af  en  saadan  Beskaffen- 
hed, at  det  kan  regnes  for  fortrinligt  Murværk  (dets  Alder 
maa  snarest  siges  at  have  forøget  dets  Styrke).  Da  vi  ikke 
har  bemærket  Tegn  til,  at  Fundamentet  har  svigtet  paa  noget 
Punkt,  maa  vi  antage,  at  der  ikke  kan  være  nogen  Betænke- 
lighed ved  at  gaa  ud  fra,  at  det  fremdeles  vil  kunne  gøre 
Fyldest  under  Forhold,  som  ikke  kommer  til  at  afvige  fra 
dem,  der  tidligere  har  bestaaet. 

M.  Nyrop.  H.  Fussing. 

M.  NYROP 
Arkitekt  M.  A.  A. 


Kjøbenhavn,  den  10.  Maj  1911. 


Hr.  Departementschef  Damkier. 

1  Anledning  af  det  foreslaaede  Spir  paa  Frue  Kirke  og 
dets  Vedligeholdelse  skal  jeg  tillade  mig  at  meddele  følgende: 

Under  Kjøbenhavns  Kommune  regnes  der  i  Almindelighed 
med  0,75  pCt.  til  Vedligeholdelse  aarligt  i  den  første  halve  Snes 
Aar  —  derefter  med  1,10  pCt.  aarligt.  Ved  Skoler  og  andre 
Bygninger,  som  er  særlig  udsatte  for  Slid  af  en  eller  anden 
Grund,  regnes  med  1,65  pCt.  aarligt  —  stadigt  af  Assurance- 
summen. Jeg  vilde  ved  det  omtalte  Spir  være  tilbøjelig  til  at 
foreslaa  at  regne  med  1,25  pCt. 

Endvidere  vil  der  efter  den  kgl.  Bygningsinspektørs  An- 
skuelse kræves  ny  Kobbertækning  paa  Spiret  hvert  firsinds- 
tyvende Aar.  Den  Kapital,  som  til  4  pCt.  i  firsindstyve  Aar 
giver  det  fornødne  Beløb  i  Rente,  vil  være  ^'g^   af  Beløbet. 

Den  Prisstigning,  som  i  Tidens  Løb  vil  komme  paa 
Materiale  og  Arbejdsløn,  kunde  maaske  regnes  lige  med  Vær- 
dien af  det  gamle  Kobber,  som  nedtages. 

Det  nuværende  Kobbertag  paa  Taarnet  forsvinder  jo,  hvis 
Spiret  opføres,  og  man  slipper  her  for  nogen  Vedligeholdelse, 
som  altsaa  kan  regnes  fra  Vedligeholdelsesomkostningerne  ved 
Spiret. 

For  faa  Aar  siden  brødes  der  2  nye  Udgange  i  Taarnets 
nordre   og  søndre  Side.     Da    den  ny  Puds   paa    disse  Steder 

passer  overmaade  godt  til  den  gamle,  vil  der  ikke  være  Grund 
til  at  kræve  Taarnet  fuldstændig  ompudset  i  Anledning  af  de 
paatænkte  Arbejder. 

Det  vil  kun  være  nødvendigt  at  pudse  nyt,  nærmest  under 
Vægtergangen  —  samt  andre  Steder,  hvor  Istandsættelsen  af 
Murene  maatte  kræve  det. 

Ærbødigst 

M.  Nyrop. 

